## Odluka Ustavnog suda Republike Hrvatske broj:U-IIIA-1563/2003 od 5. svibnja 2005.

### NN 65/2005 (25.5.2005.), Odluka Ustavnog suda Republike Hrvatske broj:U-IIIA-1563/2003 od 5. svibnja 2005.

**USTAVNI SUD REPUBLIKE HRVATSKE**

**1280**

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Ivan Matija, Agata Račan, Smiljko
Sokol, Nevenka Šernhorst i
Milan Vuković, članovi Vijeća, odlučujući o ustavnoj
tužbi V. B. iz R., kojeg zastupa N. V., odvjetnik iz R., na sjednici održanoj
5. svibnja 2005. godine, jednoglasno je donio

**ODLUKU**

I. Ustavna tužba se usvaja.

II. Općinski sud u Rabu dužan je donijeti odluku
u predmetu koji se vodi pred tim sudom pod brojem: P-168/92 (ranije: P-172/86),
koji je vraćen sudu na ponovni postupak rješenjem Županijskog suda u Rijeci,
broj: Gž-565/03-2 i
Gž-1546/05-2 od 16. ožujka 2005. godine, u
najkraćem mogućem roku, ali ne duljem od šest (6) mjeseci, računajući od prvog
idućeg dana od dana objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe V. B. iz R.,
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni tekst)
u iznosu od 9.200,00 kuna (devet tisuća i dvijesto
kuna).

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelj ustavne tužbe, temeljem članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. - pročišćeni tekst, u daljnjem tekstu: Ustavni zakon),
podnio je 29. travnja 2003. godine ustavnu tužbu radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Tužba Općinskom sudu u Rabu, radi utvrđenja
prava vlasništva podnesena je 15. srpnja 1986. godine.

Do 5. studenoga 1997. godine donesena je
prvostupanjska presuda 29. svibnja 1991. godine, koja je ukinuta
drugostupanjskom presudom 15. srpnja 1992. godine.

Nakon šest godina od ukidne
odluke prvostupanjski sud je 26. veljače 1998. godine održao raspravu.

Ročišta glavne rasprave održana su 18. rujna
1998. godine, te dvije godine nakon toga 28. kolovoza i 26. listopada 2000.
godine, 15. siječnja, 3. travnja 2001. godine, 22. siječnja 2001. godine sud
donosi rješenje o provođenju vještačenja, 19. lipnja 2001. godine zaključena je
glavna rasprava i isti dan preotvorena, nadalje je
ročište održano 22. listopada 2001. godine, 3. prosinca 2001. godine uviđaj, 6.
i 25. ožujka 2002. godine dostavljen je nalaz i mišljenje vještaka, 28. lipnja
2002. godine zaključena je glavna rasprava i donesena prvostupanjska presuda.

Tri godine nakon toga Županijski sud u Rijeci
donio je rješenje 16. ožujka 2005. godine, broj: Gž-565/03
i Gž-1546/05, kojim se prvostupanjska presuda i
rješenja ukidaju i vraćaju na ponovni postupak.

U vrijeme podnošenja ustavne tužbe spis se
nalazio pred Županijskim sudom u Rijeci. Sada se nalazi pred Općinskim sudom u
Rabu.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Podnositelj je 15. srpnja 1986. godine podnio
tužbu Općinskom sudu u Rabu.

Međutim, duljina postupka uzima se u razmatranje
od 5. studenoga 1997. godine kada je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokola broj 1, 4,
6, 7 i 11 uz Konvenciju za zaštitu ljudskih prava i temeljnih sloboda (»Narodne
novine« - Međunarodni ugovori, broj 18/97., 6/99. - pročišćeni tekst i 8/99. -
ispravak, u daljnjem tekstu: Zakon o potvrđivanju Konvencije), koja Konvencija
u članku 6. stavku 1. jamči, između ostalog, i pravo na suđenje u razumnom
roku.

Ustavna tužba podnijeta je dana 29. travnja
2003. godine, a do toga dana postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak trajao ukupno
sedamnaest (17) godina, šest (6) mjeseci i trinaest (13) dana, a nakon stupanja
na snagu Zakona o potvrđivanju Konvencije pa do dana podnošenja ustavne tužbe
postupak je trajao šest (6) godina, tri (3) mjeseca i dvadeset četiri (24)
dana.

4.2. POSTUPANJE
NADLEŽNOG SUDA

Postupak se u razmatranom, pravno relevantnom
razdoblju od 5. studenoga 1997. godine do podnošenja ustavne tužbe vodio u
ponovljenom postupku pred Općinskim sudom u Rabu do 28. lipnja 2002. godine (u
trajanju od skoro pet godina), kada je donijeta presuda. Nakon toga postupak se
je vodio pred Županijskim sudom u Rijeci do 16. ožujka 2005. godine, u trajanju
od skoro tri godine, kada je predmet vraćen Općinskom sudu u Rabu na ponovni
postupak pred Općinskim sudom u Rabu gdje se i sada nalazi.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelj ustavne tužbe kao tužitelj u
parničnom postupku nije pridonio duljini postupka.

4.4. SLOŽENOST SUDSKOG
PREDMETA

Ustavni sud utvrđuje da nije riječ o složenom
predmetu.

OCJENA USTAVNOG SUDA

5. Ustavni sud utvrđuje da je parnični postupak
po tužbi podnositelja, koji se vodi pred Općinskim sudom u Rabu pod brojem:
P-168/92, u pravno relevantnom razdoblju trajao preko šest godina. Međutim,
postupak ukupno traje dulje od sedamnaest godina te smatramo potrebnim istaći i
razdoblje prije 5. studenoga 1997. godine u trajanju duljem od deset godina
tijekom kojeg je sud donio meritornu odluku, koja je od višeg suda ukinuta te
nakon toga sud šest godina (1992. do 1998. godine) nije održao niti jedno
ročište glavne rasprave.

Imajući u vidu ukupno trajanje postupka,
neučinkovito postupanje suda, te okolnost da postupak i nadalje nije pravomoćno
dovršen, Ustavni sud nalazi da je povrijeđeno pravo podnositelja na suđenje u
razumnom roku, zajamčeno člankom 29. stavkom 1. Ustava Republike Hrvatske.

Stoga je u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Predsjednik Općinskog suda u Rabu dužan je
dostaviti Ustavnom sudu pisanu obavijest o datumima donošenja i otpreme odluke
u roku od osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke.

8. Odluka o objavi (točka V. izreke) temelji se
na odredbama članka 29. Ustavnog zakona.

Broj: U-IIIA-1563/2003

Zagreb, 5. svibnja 2005.

USTAVNI SUD REPUBLIKE
HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 65/2005-1280